LHBANK ยังวิ่งต่อ จ่อปิดดีลขายหุ้น-เก็งเข้าคำนวณใน SET100
LHBANK ยังวิ่งต่อ จ่อปิดดีลขายหุ้น-เก็งเข้าคำนวณใน SET100 ณ เวลา 11.06 น.อยู่ที่ 1.85 บาท บวก 0.01 หรือ 0.54% มูลค่าการซื้อขาย 126.57 ล้านบาท
12 มิ.ย. 2558

ผู้สื่อข่าวรายงานว่า ราคาหุ้น บริษัท แอล เอช ไฟแนนซ์เชียล กรุ๊ป จำกัด (มหาชน) หรือ LHBANK ณ เวลา 11.06 น.อยู่ที่ 1.85 บาท บวก 0.01 หรือ 0.54% มูลค่าการซื้อขาย 126.57 ล้านบาท ขณะที่ดัชนีหุ้นไทยโดยรวมลบ 0.29%
ทั้งนี้ ราคาหุ้นมีการปรับตัวเพิ่มขึ้นเป็นอย่างมากในวานนี้ โดย LHBANK ราคาปิดวานนี้อยู่ที่ 1.84 บาท เพิ่มขึ้น 0.11 บาท มูลค่าซื้อขาย 286.11ล้านบาท
โดยวานนี้(11 มิ.ย.) นายอดิศร มุ่งพาลชล รองผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย)กล่าวว่า ราคาหุ้น LHBANK ปรับตัวสูงขึ้น คาดว่าจะเป็นการเข้ามาเล่นเก็งกำไรของนักลงทุน เนื่องจากมีประเด็นเรื่องพันธมิตรที่เข้ามา ตามที่ LHBANK มีนโยบายนี้มาตั้งแต่เข้าตลาดฯ แต่จะออกมาในรูปแบบใดยังต้องรอความชัดเจน
นอกจากนี้ ยังมีโอกาสที่ LHBANK จะเข้าสู่การคำนวณใน SET100 (งวด 1 ก.ค.-31 ธ.ค.58)ด้วย รวมทั้งยังได้รับผลดีจากที่คณะกรรมการนโยบายการเงิน(กนง.)ไม่ปรับลดอัตราดอกเบี้ยนโยบายลงอีกครั้งด้วย
ด้านปัจจัยพื้นฐานถือว่าสินเชื่อมีการเติบโดดเด่นเมื่อเทียบกับแบงก์อื่น อาจเป็นเพราะฐานต่ำเนื่องจากอยู่เป็นแบงก์ได้ไม่นาน และขยายมาทำสินเชื่อธุรกิจอื่นนอกเหนือจากเดิมที่เน้นเฉพาะกลุ่มอสังหาฯ แต่หากมองพื้นฐานถือว่ายังเป็นรองแบงก์อื่นในแง่ความสามารถในการทำกำไร พร้อมแนะ”ขาย”หุ้น LHBANK เนื่องจากราคาปัจจุบันได้สูงกว่าราคาเป้าหมายที่ 1.54 บาท/หุ้น
 